Diari Oficial de la Generalitat Valenciana


Sumari del DOGV 2527, del 12-06-1995 (1995/835027)

ORDRE de 26 de maig de 1995, de la Conselleria de Sanitat i Consum, per la qual creen les unitats mèdiques de curta estada en determinats hospitals del Servei Valencià de Salut.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/26/(3)/dof/vci/html**

### Dades del document

Número de DOGV
:   2527

Data del DOGV
:   12-06-1995

Secció del DOGV
:   DISPOSICIONS GENERALS

Número del document
:   1995/835027


Data del document
:   26-05-1995

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 26 de maig de 1995, de la Conselleria de Sanitat i Consum, per la qual creen les unitats mèdiques de curta estada en determinats hospitals del Servei Valencià de Salut.   
Un dels problemes més greus que suporta l'assistència especialitzada és la forta demanda d'atenció urgent que supera àmpliament el milió de ciutadans atesos cada any en els serveis d'urgències dels hospitals del Servei Valencià de Salut. Aquesta alta freqüència proporciona més del 70% del total dels ingressos hospitalaris, amb la consegüent incidència sobre les activitats programades i sobre les llistes d'espera.  
El Consell de la Generalitat Valenciana, mitjançant un acord de 13 de maig de 1991, va aprovar el Pla Directriu del Sistema d'Atenció Sanitària Urgent de la Comunitat Valenciana, entre els objectius del qual hi ha la jerarquització orgànica i funcional de l'assistència extrahospitalària i hospitalària d'urgència, en el nivell especialitzat de diagnòstic i de tractament. En la seua aplicació, l'Ordre de 14 de novembre de 1994, de la Conselleria de Sanitat i Consum, va crear les unitats de vigilància intensiva i d'urgències hospitalàries en els hospitals del Servei Valencià de Salut, com a fórmula organitzativa general adreçada a assegurar la màxima coordinació de les activitats d'atenció sanitària i urgent en els hospitals.  
No obstant això, les repercussions de la demanda d'assistència sanitària urgent sobre el funcionament global dels hospitals fa necessària l'articulació de fórmules addicionals que permeten ordenar i minimitzar l'impacte dels ingressos urgents sobre les activitats programades de l'hospital. L'any 1992 es va crear en l'Hospital La Fe de València, amb caràcter d'experiment, la Unitat Mèdica de Curta Estada, amb les funcions de seleccionar, d'estabilitzar i posteriorment situar determinats malats amb patologies susceptibles de solucions ràpides al marge dels circuits assistencials convencionals de l'hospital. El resultat d'aquesta experiència ha estat força satisfactori, ja que ha reduït significativament la pressió de les urgències amb la resolució de curtes estades d'un percentatge significatiu dels ingressos hospitalaris procedents de les àrees d'urgències, tot amb les condicions de màxima qualitat i de satisfacció dels malalts. En conseqüència, sembla raonable consolidar i estendre la iniciativa als hospitals que tenen les demandes més elevades.  
En virtud d'això i fent ús de les competències que m'atorga l'article 35, apartat e) de la Llei de la Generalitat Valenciana 5/1983, de Govern valencià i l'article 5, apartat d) del Decret 37/1994, de 21 de febrer, del Govern valencià, pel qual aprova el Reglament Orgànic i Funcional de la Conselleria de Sanitat i Consum,  
ORDENE:  
Article primer  
Es creen les unitats mèdiques de curta estada en determinats hospitals del Servei Valencià de Salut.  
Article segon  
Les esmentades unitats tindran caràcter d'unitat especial, d'acord amb el que preveu l'article catorze del Decret 174/1992, de 26 d'octubre, del Govern valencià, pel qual s'aprova el Reglament sobre l'Estructura, l'Organització i el Funcionament de l'Atenció Especialitzada del Servei Valencià de Salut.  
Article tercer  
Les unitats mèdiques de curta estada tenen com a objectiu l'ordenació i la racionalització dels ingressos urgents, i també la coordinació dels hospitals amb els recursos sociosanitaris de la comunitat.  
Article quart  
La formació d'aquestes unitats es durà a terme en els hospitals que figuren a l'annex I, d'acord amb les disponibilitats organitzatives i pressupostàries.  
Article cinquè  
Les unitats mèdiques de curta estada tindran les funcions següents:  
a) Assumir en règim d'hospitalització l'estabilització , el diagnòstic i el tractament de malalts seleccionats des de les àrees d'urgència i resoldre o derivar amb la màxima agilitat possible al millor lloc terapèutic.  
b) Promoure el desplegament dels programes d'atenció integral i multidisciplinari per a l'atenció dels malalts ancians i malats en situació terminal (Programa PALET).  
c) Col·laborar en l'aplicació dels plans de coordinació sociosanitària de l'hospital i de la seua àrea de salut.  
d) Desplegar les funcions de coordinació assistencial amb la resta dels serveis i de les unitats hospitalàries, especialment amb la unitat d'hospitalització a domicili.  
e) Desplegar les funcions de coordinació, de suport i d'assessorament sanitari amb els hospitals de mitja i llarga estada, i també als recursos d'atenció primària que hi ha en l'àrea de salut en què estiga l'hospital.  
f) Participar en la coordinació de les activitats assistencials de l'àrea d'urgències de l'hospital, sense menyscapte de les responsabilitats que corresponguen a les unitats de vigilància intensiva i urgències hospitalàries en l'àmbit de l'emergència.  
g) Participar en les activitats de formació, de docència, d'investigació i de garantia de la qualitat que aplique l'hospital.  
h) Qualsevol altres funcions que assigne la direcció mèdica de l'hospital.  
Article sisè  
Les unitats depenen orgànica i funcionalment de la Direcció Mèdica dels hospitals en què es situen.  
Article setè  
1. Els recursos humans de les unitats mèdiques de curta Estada estaran formats pel personal facultatiu, sanitari i no sanitari que calguen per al desplegament de les activitats que tenen encomanades.  
2. Totes les places de personal facultatiu amb destinació a aquestes unitats que es convoquen des de l'entrada en vigor d'aquesta ordre, tindran aquesta denominació, es definiran per a cada una els requisits de titulació exigida.  
3. Tot el personal que a l'entrada en vigor d'aquesta ordre exerciren, en els hospitals allistats en l'annex I, les funcions descrites en l'article cinquè, quedarà adscrita a les unitats creades fent ús d'aquesta ordre.  
Article vuitè  
La direcció de la unitat mèdica de curta estada serà ocupada per un coordinador nomenat pel director general del Servei Valencià de Salut a proposta de la direcció mèdica de l'hospital.  
Article novè  
El cap de la unitat mèdica de curta estada elaborarà un projecte d'organització i de funcionament que haurà de ser aprovat per la direcció mèdica de l'hospital, després de l'informe de la junta clínica i de la comissió de direcció.  
DISPOSICIó ADDICIONAL  
Es faculta el director general dels Servei Valencià de Salut per dictar les instruccions que calguen per aplicar el que disposa aquesta ordre.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
   
València, 26 de maig de 1995  
El conseller de Sanitat i Consum,  
JOAQUíN COLOMER SALA  
ANNEX I  
Hospital General de Castelló àrea 02  
Hospital Clínic de València àrea 04  
Hospital Universitari La Fe àrea 06  
Hospital Dr. Peset àrea 09  
Hospital Sant Joan àrea 16  
Hospital General d'Alacant àrea 17  
Hospital General d'Elx àrea 19


Còpia Permalink ELI